
TÖRZSSTABILITÁS, DERÉKFÁJDALOM ÉS STRESSZ ÖSSZEFÜGGÉSEINEK VIZSGÁLATA AZ ORSZÁGOS MENTŐSZOLGÁLAT MUNKATÁRSAINAK KÖRÉBEN

Célkitűzés:
A mentőszolgálat az egészségügyi rendszer elengedhetetlen része, dolgozóiknak fizikailag megterhelő munkájuk van, emiatt köztük nagyon magas a fizikai sérülések előfordulásának kockázata. Célunk volt Magyarországon az Országos Mentőszolgálat dolgozói körében a mindennapok során jelentkező fájdalmak, főként a derékfájdalom, a stressz és a törzsstabilitás összefüggéseinek vizsgálata.
Adatok és módszerek:
Kvantitatív, keresztmetszeti vizsgálatunk 2021 június és augusztus közt, az Országos Mentőszolgálat négy mentőállomásán történt. Nem véletlenszerű, célirányos mintavétellel 100 főt választottunk ki. Beválasztási kritérium: 18-65 éves kor, kivonuló állományban való munkakör, legalább 1 éves munkaviszony, kizárási kritérium: elmúlt 6 hétben történt műtét, műtéti indikációt jelentő gerincbetegség, neurológiai tünetek.
Alkalmazott vizsgálat:
Észlelt Stressz Kérdőív a stressz-, SF-36 az életminőség-, Brief Pain Inventory a fájdalom-, Oswestry Disability Questionnaire és Roland Morris kérdőív a derékfájdalom-, Low Back Pain Knowledge Questionnaire a tudás vizsgálatára, Leg-Lowering-, Core-, Kraus Weber-teszt a törzsstabilitás-, gerinc mozgásterjedelem mérései, PostureScreen vizsgálat a testtartás felmérésére. Alkalmazott próbák: ꭓ2-, kétmintás t-próba, Mann Whitney-U teszt, Pearson és Spearson korreláció, ANOVA, Kruskal-Wallis próba (SPSS, Excel, p<0,05).
Eredmények:
Felmérésünk során a mentődolgozók 54%-a küzdött derékfájdalommal. A fájdalom súlyossága és az életminőség közt szignifikáns összefüggést találtunk (p<0,001, r=-0,442). Szignifikáns különbség volt a derékfájdalommal élők és a panasz mentes csoport lumbalis motoros kontrollja közt (p=0,034), míg a munkakörben eltöltött évek számában nem találtunk szignifikáns különbséget (p=0,075). Kapcsolatot találtunk: a stressz és az életminőség közt (p<0,001, r=-0,703), a munkaévek és a stressz szint közt (p=0,016, r=-0,241). A lumbalis motoros kontroll 50%-nál volt megfelelő, Kraus-Weber tesztben 59% ért el nagyon jó, Core-tesztben 62% ért el jó/kiváló eredményt. Leggyakoribb fájdalmas pont a derék volt.
Következtetések:
Eredményeink azt mutatják, hogy a fájdalom mellett a stressz szint is jelentősen befolyásolja a résztvevők életminőségét, így szükségesnek látjuk, hogy nagyobb figyelem irányuljon a mentődolgozók fizikai és mentális egészségére.

